**Mariya Olégivna Muzychuk** (en ucraíno: *Марі́я Оле́гівна Музичу́к*), nada o 21 de setembro de 1992, é unha xogadora de xadrez ucraína e Campioa Mundial Feminina de Xadrez de abril de 2015 a marzo de 2016. Tamén é campioa do equipo europeo e mundial con Ucraína en 2013 e gañadora da medalla de bronce na Olimpíada de xadrez de 2012 e 2014 con Ucraína.

Traxectoria
-----------

Os pais ensináronlle a xogar ao xadrez con dous anos, e aos tres xa coñecía todas as pezas de xadrez. Aos seis anos participou no seu primeiro torneo de xadrez.

Muzychuk gañou a sección para nenas Sub-10 no Campionato de Europa de xadrez xuvenil de 2002 en Peñíscola. En novembro de 2010 clasificouse como a quinta mellor xogadora feminina Sub-20 do mundo.

Conseguiu chegar ao Top 16 do Campionato Mundial Feminino de Xadrez de 2010, mais perdeu contra Dronavalli Harika nun armaxedón despois de empatar nas súas partidas.

Gañou o Campionato Feminino de Xadrez de Ucraína en 2012 e 2013. En 2014 gañou o premio á mellor muller no Masters de Xibraltar.

Converteuse en campioa mundial en 2015. Na primeira rolda empatou coa canadense Yuanling Yuan nos xogos clásicos e derrotouna nos desempates. En segunda rolda empatou coa polaca Monika Soćko nos xogos clásicos e derrotouna nos desempates. En terceira rolda derrotou a excampioa mundial feminina Antoaneta Stefanova nos xogos clásicos por unha puntuación de 1½-½. En cuartos de final derrotou a india Humpy Koneru nos desempates (2½-1½), e venceu a tamén india Dronavalli Harika na semifinal por desempates (3½-2½). Na final venceu a rusa Natalia Pogonina cun resultado de 2½-1½. Coa súa vitoria obtivo o título de Gran Mestra Feminina e clasificouse para a Copa Mundial de Xadrez de 2015 de Bakú (Acerbaixán). Ese ano foi galardoada coa Orde ao Mérito de Ucraína de terceiro grao, polo presidente Petro Poroshenko. Porén, perdeu o título contra Hou Yifan no Mundial do ano seguinte por 3-6.

En 2022 foi convidada a xogar no Club de Xadrez de Paterna, que gañou a liga valenciana.

Estilo de xogo
--------------

Nas aperturas Muzychuk xeralmente xoga defensa siciliana coas negras, seguido de defensa francesa coas brancas e defensa holandesa coas negras. Ten a capacidade de atopar trucos tácticos inesperados, que ás veces compensan os defectos na súa comprensión posicional. Durante o seu partido polo Campionato Mundial contra Natalia Pogonina, os medios denominárona «Miss Tactics».

Vida persoal
------------

Ten unha irmá máis vella, Anna Muzychuk, quen tamén é unha xadrecista de primeiro nivel. Amais do xadrez, as irmás tamén xogan ao tenis de mesa.

Notas
-----

1. ↑  Micutaru, Ciprian (5 de abril de 2015). "Ukrainian Mariya Muzychuk is the new Women’s World Champion". *Chess DailyNews* (en inglés). Consultado o 28 de novembro de 2017.
2. ↑  "Certificate of Title Result Grandmaster" (PDF). *FIDE - International Chess Federation*. Consultado o 14 de novembro de 2022.
3. 1 2  Gralla, Rene (25 de novembro de 2011). ""We are not the Ukrainian ‘Kosintseva Sisters’! We are the Muzychuk Sisters!"". *Chess DailyNews* (en inglés) (Hamburgo). Consultado o 28 de novembro de 2017.
4. ↑  "Top 20 Girls November 2010". *FIDE - International Chess Federation* (en inglés). Consultado o 28 de novembro de 2017.
5. ↑  Ramírez, Alejandro (10 de febreiro de 2014). "Closing Gala in Gibraltar". *ChessBase* (en inglés). Consultado o 28 de novembro de 2017.
6. ↑  Silver, Albert (4 de xuño de 2015). "Mariya Muzychuk is the 15th World Champion". *ChessBase* (en inglés). Consultado o 28 de novembro de 2017.
7. ↑  "Порошенко наградил чемпионку мира по шахматам Музычук орденом" (en ruso). RIA Novosti. Consultado o 28 de noviembre de 2017.
8. ↑  Martínez de la Calle, Alberto (12 de xuño de 2022). "Anna Muzychuk: «Pagué un alto precio por no jugar en Arabia Saudí. Fue lo correcto»". *Las Provincias* (en castelán) (Vocento). Consultado o 15 de novembro de 2022.
9. ↑  Chess DB (ed.). "Mariya Muzychuk". Arquivado dende o orixinal o 19 de outubro de 2014. Consultado o 28 de noviembre de 2018.
10. ↑  "Mariya Muzychuk". *Chess.com*. Consultado o 16 de novembro de 2022.
11. ↑  "Ukrainian chess player wins 2015 Women's World Championship". *UNIAN Information Agency* (en inglés). 5 de abril de 2015. Consultado o 16 de novembro de 2022.

|  |  |
| --- | --- |
| Control de autoridades | 
* Wd: Q439881
* BRE: 3352401
* Europeana: ID
* 365chess: Mariya\_Muzychuk
* ChessGames.com: 94551
* ChessTempo: 145512
* FIDE: 14114550

 |